Telegon u neznanju ubija Odiseja, ilustracija iz rukopisa *Romana o Troji* Benoîta iz Sainte-Maurea (14. vek)
**Telegon** (starogrčki: ) bio je, u grčkoj mitologiji, sin Odiseja i čarobnice Kirke. Njegovo ime, prevedeno s grčkog, doslovno znači "rođen daleko" i aludira na njegovo rođenje na mitskom ostrvu Eeji, daleko od Odisejeve Itake.

Mitologija
----------

Kirka je Odiseju, s kojim je imala ljubavnu vezu (*Odiseja*, X‒XII pevanje), rodila sina, Telegona (Τηλέγονος = "rođen daleko"). Telegon odraste živeći s majkom na ostrvu Eeji. Na podstrek boginje Atene, Kirka mu saopšti očevo ime. Prema jednom podatku u izvodu iz Pseudo-Apolodorove *Biblioteke*, Kirka mu daje i jedno naročito moćno koplje, čiji je vrh umočen u otrov, a koje je napravio sam bog Hefest. Telegon otplovi prema Itaci, ali na moru ga uhvati oluja, koja ga izbaci upravo na to ostrvo, ali on to ne shvata i ne zna gde se nalazi, pa stane pustošiti zemlju i ukrade Odisejeva goveda. Odisej izađe pred njega s vojskom kao na neprijatelja, ali ga Telegon u neznanju probode svojim specijalnim kopljem, čime se delimično ispuni Tiresijino proročanstvo dato u *Odiseji*, da će, naime, Odiseja stići smrt "s mora". Dok Odisej leži na samrti, on i Telegon se prepoznaju. Videvši šta je učinio, Telegon uzme očevo mrtvo telo te se s Penelopom i Telemahom, drugim Odisejevim sinom, vrati majci na Eeju. Tu pokopa oca, a Kirka ostale odbari besmrtnošću. Telegon se oženi Penelopom, a Telemah Kirkom.

Ovu priču o Telegonu opevala je *Telegonija*, izgubljena starogrčka epsk pesma koja je pripadala trojanskom ciklusu i predstavljala završnu epizodu u okviru tzv. kikličkih epopeja; taj se ep sastojao iz dva pevanja i sadržinski se naslanjao na *Odiseju*, a pripisivao se Kinetonu Spartancu ili Eugamonu Kirenjaninu. Telegon je bio i glavni junak jedne Eshilove tragedije, od koje su sačuvani samo fragmenti.

### Rimske verzije

Higin, rimski pisac iz 1. veka nove ere, daje nekoliko novih detalja u odnosu na Proklov sažetak. Kod Higina i Odisej i Telemah izlaze s vojskom pred Telegona, a kaže se i da je Odiseju bilo jasno prorečeno da se pazi sina. Neki pripovedaju i da je iz braka Telegona i Penelope rođen Ital, eponimmni heroj Italije.

Brojni rimski pesnici smatraju Telegona osnivačem Preneste ili Tuskula, važnih latinskih gradova.

Druge ličnosti
--------------

* Prema Pseudo-Apolodorovoj *Biblioteci*, **Telegon** je bio sin morskog boga Proteja i brat Poligona; obojicu braće usmrtio je Herakle nakon što su ga izazvali na rvanje.
* **Telegon** je bilo ime i jednog mitskog egipatskog kralja, koji se oženio Ijom kad je ova došla u Egipat posle svojih luutanja i pronašla svog sina Epafa. Prema jednoj sholiji uz Euripidovog *Oresta*, ovaj je Telegon bio sin Epafa i brat Libije.
* Dionisije Halikarnašanin spominje i jednog **Telegona** koji je bio sin mitskog kralja Latina i Rome.

Literatura
----------

* Đurić, Miloš N. (1991). *Istorija helenske književnosti*. Beograd.
* Schmitz, Leonhard (1867). „Telegonus". u: Smith, William. *Dictionary of Greek and Roman Biography and Mythology*. **1**. Boston. str. 21.
* Sironić, Milivoj; Salopek, Damir (1977). *"Grčka književnost", u: Povijest svjetske književnosti, knj. 2*. Zagreb.
* Srejović, Dragoslav; Cermanović-Kuzmanović, Aleksandrina (1989). *Rečnik grčke i rimske mitologije*. Beograd: Srpska književna zadruga.

Vanjske veze
------------

***Telegon*** na Wikimedijinoj ostavi